Arnar Þór Viðarsson landsliðsþjálfari íslenska karlalandsliðsins í fótbolta kynnir í dag landsliðshópinn fyrir næstu leiki í undankeppni HM 2022. Ísland tekur á móti Armeníu og Liechtenstein 8. og 11. október í undankeppninni.
Ísland er í 5. sæti riðilsins með 4 stig eftir 6 leiki. Það gustaði svo sannarlega í kringum landsliðið í síðasta landsliðsglugga í september. Í aðdraganda leikjanna þá komu upp á yfirborðið ofbeldismál tengd nokkrum landsliðsmönnum og atburðarrásin sem fylgdi í kjölfarið varð til þess að stjórn KSÍ sagði af sér. Ný bráðabirgðastjórn verður kjörin á aukaþingi KSÍ á laugardag. Ljóst er að einhverjar breytingar verða á landsliðshóp Íslands sem kynntur verður í dag, frá leikjunum við Norður-Makedóníu, Rúmeníu og Þýskaland í september. Hannes Þór Halldórsson hefur lagt landsliðsskóna á hilluna. Kári Árnason er á lokametrum síns knattspyrnuferils og óvissa hvort hann gefi kost á sér. Kolbeinn Sigþórsson var tekinn út úr síðasta landsliðshóp vegna ofbeldisásakana. Hann er þó meiddur og ekki hægt að velja hann í hópinn í dag. Rúnar Már Sigurjónsson dró sig út úr síðasta landsliðshópi vegna meiðsla og persónulegra ástæðna að því er fram kom í tilkynningu KSÍ. Ljóst er að Gylfi Þór Sigurðsson leikur ekki fótbolta í bráð. Hans mál eru til rannsóknar hjá lögreglu í Bretlandi. Þá hafa Hörður Björgvin Magnússon, Alfreð Finnbogason og Sverrir Ingi Ingason verið meiddir. Þá var Aron Einar Gunnarsson ekki í landsliðshópnum í september eftir að hafa smitast af COVID-19. Hann hefur þó spilað með liði sínu, Al-Arabi í Katar að undanförnu og er því leikfær. Þá hefur Jón Daði Böðvarsson ekki spilað neitt fyrir Millwall það sem af er leiktíð og er í leit að nýju liði. Blaðamannafundur KSÍ þar sem landsliðshópurinn verður kynntur hefst klukkan korter yfir eitt og verður honum streymt í beinni útsendingu á vef RÚV.
Það ræðst í kvöld hvaða lið munu leika til úrslita í bikarkeppni kvenna í handbolta. Klukkan sex mætast Valur og Fram í undanúrslitum að Ásvöllum í Hafnarfirði og klukkan hálfníu mætast svo KA/Þór og FH. Báðir leikir verða sýndir á RÚV 2.